**Jadranka Joksimović, Ministar za evropske integracije**

Gospodine ambasadore, gospodine Jovanoviću i svi uvaženi gosti,

Drago mi je što govorim posle gospodina Devenporta, koji je izneo sve ove pohvale koje sam ja takođe mogla da kažem ispred Vlade, ali je dobro što ste Vi to rekli, pa ću se ja fokusirati na druga pitanja.

Zaista mi je veliko zadovoljstvo da danas možemo svojim prisustvom, gospodin Devenport i ja, da pokažemo da je Srbija na pravom putu da uradi dobar posao na još jednom poglavlju koje, generalno gledano, pripada setu ekonomsko-finansijskih poglavlja koja su nova tema Evropske unije, a to je „Economic Governance“. Novo ekonomsko upravljanje je jedno od ključnih pitanja u Evropskoj uniji.

Naravno, politička poglavlja ostaju najvažnija. Ona se uvek najpažljivije analiziraju i tretiraju, s tim da Poglavlje V - Javne nabavke korespondira i sa ekonomsko-finansijskim delom, a naslanja se i na poglavlja 23 i 24, a to je borba protiv korupcije i organizovanog kriminala, pre svega u segmentu borbe protiv korupcije.

Naša dobra priprema u dosadašnjem periodu i spremnost za dalje usklađivanje predstavlja ispunjenje onoga što smo obećali građanima kao Vlada, a to su suštinske ekonomske reforme, koje podrazumevaju i reformu javnog sektora i fiskalnu konsolidaciju, kao i nastavak borbe protiv korupcije. Zbog toga smatram važnim prisustvo na ovoj konferenciji, i moje ispred Vlade i naravno gospodina Devenporta, kako bismo podržali nalaženje optimalnih rešenja kako da se, na najbolji način, primene četiri principa o kojima je gospodin Devenport govorio, jer na kraju krajeva, primena onoga što smo doneli pokazuje koliko smo zaista spremni da ono što smo usvojili postane deo našeg unutrašnjeg zakonodavstva i što je još važnije, unutrašnje prakse.

Mislim da je važno što je rečeno da su prvi rezultati primene Zakona uočljivi nakon godinu dana primene. Smanjenje vrednosti nabavki pokazuje da je moglo manje da se nabavlja, a da sistem redovno funkcioniše. Pored toga, smanjio se prostor za zloupotrebe i za korupciju. Naravno, nije uvek korupcija u pitanju, ali je jasno da su javne nabavke bile jedan od značajnih izvora korupcije i trebaće nam još dosta napora da suzbijemo sistemsku korupciju.

Zbog toga mislim da je nalaženje rešenja o tome ko će biti „policymaker“, odnosno ko će biti to telo koje će imati pre svega zakonodavnu inicijativu, ali i zadatak uspostavljanja sistema i mehanizama primene, a ko će uspostaviti mehanizam kontrole, i na koji način ćemo da podelimo te funkcije ili da ih objedinimo, to je pitanje o kojem ćemo mi kao Vlada i kao država morati da odlučimo. I to ne tako što ćemo da inoviramo jer nemamo šta da inoviramo kada su u pitanju evropski standardi.

Dakle, ne pregovara se o onome što je standard. Pregovaramo o načinima i mehanizmima kako ćemo standarde uvesti u naš institucionalni život. I zbog toga mi se ponekad čini da pokazujemo nerazumevanje predočavajući partnerima iz Evropske Unije kako mi možda imamo neke bolje sisteme. Čak i da ih imamo, Evropska Unija postavlja svoje standarde za koje se od nas očekuje da ih primenimo. Kada ste na putu evropskih integracija, filozofija se svodi na to da nađete adekvatne rokove i mehanizme kako da na najbolji način reformišete svoj sistem u skladu sa evropskim standardima koji važe za sve zemlje članice EU.

Ponekad to deluje svima jasno, ali u praksi se pokaže da nije svima do kraja jasno. Svi mi koji smo u ovom procesu, na ovaj ili onaj način, moramo da iskomuniciramo sa našim građanima i sa našom javnošću. To je, između ostalog, i moja uloga kao ministra zaduženog za evropske integracije da ovakve stvari približimo građanima. Kada kažem građanima, mislim i na nevladin sektor i na sve ostale zainteresovane strane. Svi oni bi trebalo da učestvuju u ovom važnom procesu i da, na kraju krajeva, vide korist od EU integracija.

Takođe, mislim da je važno pomenuti da mi kao Vlada želimo da pokažemo da možemo i da smo spremni da otvorimo poglavlje 32. Važno nam je da pokažemo da upravo u ovoj oblasti, kontroli javnih finansija, koja je povezana i sa javnim nabavkama, postoji spremnost da se uspostave jasni mehanizmi kontrole, transparentnosti, koje je ambasador pomenuo kao jedan od ključnih ciljeva i prioriteta u strategiji.

Mi smo kao evro-realisti svesni da je naša sposobnost da kontrolišemo javne finansije, da budemo fiskalno odgovorni i disciplinovani najbolja preporuka za našu zemlju. EU je jasno stavila do znanja da „ekonomski bogalji“ ne mogu postati funkcionalni deo EU. I to je potpuno jasna i razumljiva poruka.

Na kraju želim da naglasim važnost pragmatičnog pristupa koji bismo trebali da imamo u procesu EU integracija. Imajući u vidu da je važno da donesemo strategiju u ovoj oblasti i prateći akcioni plan na koje će svoje komentare dati i EU jako je važno da to uradimo kvalitetno i da ne kasnimo. U tom smislu, Uprava za javne nabavke je tu pokazala odgovornost i ažurnost i ja, ako mogu u ime Vlade da kažem, da smo zadovoljni načinom na koji je to urađeno i da ćemo svakako podržati sve ono što ubrzava naš proces pregovora i EU integracija. U tom smislu, strategija i prateći akcioni plan bi trebalo što pre da se završe i usvoje i da time napravimo još jedan važan korak napred u EU integracijama i reformama.

Hvala vam.